Bratislava 17. mája (TASR) - Na pretrvávajúce porušovanie ľudských práv v Číne pri prenasledovaní cvičebného systému Falun Gong upozorní dnes od 17.45 do 19.00 zhromaždenie pred budovou čínskeho veľvyslanectva v Bratislave. Stane sa tak pri príležitosti oficiálnej návštevy z Čínskej ľudovej republiky, ktorá sa zúčastní otvárania Konfuciovho inštitútu v Bratislave.
Podľa Mareka Tatarku z Falun Gong je prenasledovanie pohŕdaním tradičnými hodnotami a Konfuciovým učením, na ktorého princípoch je systém cvičení založený.
Čínsky komunistický vodca Ťiang Ce-min postavil v júli 1999 túto metódu mimo zákon. Zároveň Ťiangov režim zintenzívnil propagandistickú kampaň na obrátenie verejnej mienky proti tejto metóde, pričom väzní, mučí a zabíja ľudí, ktorí ju praktizujú. Voči pôvodcom tohto prenasledovania sa dnes na svete vedie približne 50 súdnych procesov, v ktorých sú obvinení zo zločinov genocídy a mučenia.
Falun Gong, tiež známy ako Falun Dafa, je prax meditácií a cvičení, založený na princípoch Pravdivosť-Súcit-Tolerancia. Ľudia ho cvičia vo viac ako 60 krajinách sveta a je zakorenený v tradičnej čínskej kultúre.